O‘zbekiston Respublikasi

adliya vazirining

2023-yil \_\_\_ -fevraldagi

 \_\_\_-um-son buyrug‘iga

3-ilova

**O‘zbekiston Respublikasi Adliya vazirligi huzuridagi X. Sulaymonova nomidagi Respublika sud ekspertiza markazida** **ekspertiza tadqiqotlarini o‘tkazish bo‘yicha vaqt me’yorlari va ekspertiza tadqiqotlarining murakkablik darajasini aniqlash bo‘yicha**

**USLUBIY QO‘LLANMA**

1. Ushbu uslubiy qo‘llanma O‘zbekiston Respublikasi Adliya vazirligi huzuridagi X. Sulaymonova nomidagi Respublika sud ekspertiza markazida (keyingi o‘rinlarda – Markaz) ekspertiza tadqiqotlarini o‘tkazish bo‘yicha vaqt me’yorlari va ekspertiza tadqiqotlarining murakkablik darajasini aniqlash bo‘yicha tartibni belgilaydi.

2. Markaz ekspertlari tomonidan ekspertiza tadqiqotlarini o‘tkazish bo‘yicha vaqt me’yorlari (keyingi o‘rinlarda – me’yor) ekspertiza tadqiqotlari va u bilan bevosita bog‘liq ishlarga (sudda qatnashish, tadqiqot obyektlarini ko‘zdan kechirish va tadqiqotlarni o‘tkazishda aniq ekspertiza masalasini yechish uchun zarur uslubni ishlab chiqish, eksperiment (tajriba) o‘tkazish, profilaktik faoliyatni amalga oshirish va hokazolar), sud ekspertiza faoliyatini uslubiy ta’minlash bo‘yicha ishlarga va ilmiy-tadqiqot ishlarga sarflanadigan ish vaqtining 100 foizi hisobidan belgilanadi.

Tarkibiy bo‘limlar rahbarlari ekspertlarga ekspertiza materiallarini topshirishda – mehnat qonunchiligiga amal qilgan holda, ekspertizalarning soni, xulosalarning sifati, ishonchliligi hamda ilmiy asoslanganligiga ta’sir ko‘rsatmasligini inobatga olishi lozim.

Markazda ilmiy-tadqiqot ishlari uchun sarflanadigan ish vaqti umumiy ish vaqtining 20 foizidan, viloyatdagi bo‘limlarda esa 5 foizidan oshmasligi kerak.

3. Ekspertiza tadqiqotlarini o‘tkazish uchun sarflanadigan minimal vaqt me’yorini hisoblashda – ekspertiza tadqiqotlarini (ekspertiza turiga qarab) o‘tkazish uchun amalda sarflanadigan minimal vaqt (soat) hisobga olinadi.

4. Ekspertning bir oylik ish me’yori tegishli kalendar oyidagi ish vaqtining davomiyligidan kelib chiqqan holda hisoblanadi.

Mehnat qonunchiligiga muvofiq qisqartirilgan ish vaqti ayrim toifadagi xodimlar uchun ish me’yorlarini aniqlashda ular uchun belgilangan ish vaqti hisobga olinadi.

 Ekspertizalarning murakkablik darajasini aniqlashda quyidagi tushunchalardan foydalaniladi:

a) **identifikatsion tadqiqotlar** – birorta tadqiqot obyektining boshqa obyektlardan, xususan, uning o‘ziga o‘xshash obyektlardan farqlovchi, faqat shu obyektga xos bo‘lgan takrorlanmas aniq belgilarining yig‘indisi, ya’ni shu obyektni turli vaqt va holatlarda ifodalovchi belgi yoki belgilar yig‘indisiga ko‘ra solishtirib aniqlanadigan tadqiqotlar;

b) **noidentifikatsion tadqiqotlar** – o‘ziga klassifikatsion, diagnostik
va situatsion tadqiqotlarni qamrab olgan tadqiqotlar yig‘indisi;

d) **klassifikatsion tadqiqotlar** – tadqiqot obyektlarining guruhi, turi, namunasi, rusumi va mo‘ljallangan maqsadini, turdoshligi yoki guruhiy mansubligini aniqlash bo‘yicha tadqiqotlar;

e) **diagnostik tadqiqotlar** – noma’lum hodisa va obyektlarning mohiyati (masalan, materialning tarkibi va hokazolar), tadqiqot obyektlarining va ulardagi izlar hamda belgilarning kelgusi tadqiqotlar uchun yaroqliligi, izlarning hosil bo‘lish mexanizmi va sabablari, iz hosil qiluvchi obyektning kelib chiqish manbai, tadqiqot obyektidagi o‘zgarishlar va hokazolarni aniqlash bo‘yicha tadqiqotlar;

f) **situatsion tadqiqotlar** – tadqiqot obyektlaridagi turli o‘zgarishlar va izlarni hosil bo‘lish sharoitlari, ketma-ketligi va tartibi shuningdek, hodisa sodir bo‘lgan joyning tashqi sharoitlari, vaqti, kechish bosqichlari, tajovuz predmeti va qilmish (harakat yoki harakatsizlik) oqibatida yetkazilgan zarar hamda mazkur hodisa ishtirokchilarining orasidagi sababiy bog‘liqlikni aniqlash bo‘yicha tadqiqotlar.

5. Ayrim turdagi ekspertizalarning murakkablik darajasini aniqlashda quyidagilarni inobatga olish lozim:

a) xatshunoslik ekspertizasida obyektlarning turi va sonidan qat’i nazar, masalalar yechimi qiyin bo‘lgan, ayniqsa, kam hajmli obyektlar (yozuv va imzolar); o‘xshash yozuvlar va imzolar; taqlid qilib bajarilgan matnlar; ataylab o‘zgartirilgan matn va imzolar; qalbaki imzolar ijrochisi va muallifini aniqlash bo‘yicha tadqiqotlar murakkab darajadagi ekspertiza hisoblanadi;

b) transport vositalarining texnik holati, transport-trasologik, transportni baholash va avtomobil yo‘llar ekspertizasi tadqiqotlarini o‘tkazishda obyektlarning turi va sonidan qat’iy nazar ularni taqdim etilgan vaqtdagi holatini o‘zgartirish bilan bog‘liq tadqiqotlar murakkab ekspertiza hisoblanadi.

6. Bir xil mutaxassislikdagi ekspertlar tomonidan komission ekspertiza bajarilganda, komissiya tarkibida ishtirok etayotgan har bir ekspertning ish me’yorini aniqlashda tegishli murakkablikdagi 1 ta ekspertiza uchun sarflanadigan o‘rtacha ish vaqtidan kelib chiqish lozim.

Turli mutaxassislikdagi ekspertlar tomonidan komission (kompleks) ekspertiza bajarilganda, komissiya tarkibida ishtirok etayotgan har bir ekspertning ish me’yorini aniqlashda tegishli murakkablikdagi 1 ta ekspertiza uchun sarflanadigan o‘rtacha ish vaqtidan kelib chiqish lozim.

7. Ekspertlarning umumiy ish yuklamasini aniqlashda, Markazning sud-ekspertlik faoliyatini ilmiy-uslubiy ta’minoti bo‘yicha quyida ko‘rsatilgan ishlarga sarflangan o‘rtacha vaqtga tengligidan kelib chiqib hisoblanadi.

1) Sud ekspertlik faoliyati bo‘yicha:

a) ekspertiza tadqiqotlari natijasida huquqbuzarliklarning oldini olish bo‘yicha (profilaktik) tavsiyalar ishlab chiqish (tavsiyalar tegishli organ uchun ahamiyatga ega bo‘lganda) uchun – 1 ta oddiy murakkablikdagi ekspertiza o‘tkazishga sarflanadigan o‘rtacha vaqtning 0,3 qismi hisoblanadi.

b) ekspertizaning umumiy ish hajmini aniqlashda quyidagilarni inobatga olish lozim:

laboratoriya, bo‘lim rahbari tomonidan tugatilgan ekspert xulosasini tekshirish uchun minimal vaqt – 1 ta tegishli murakkab darajadagi ekspertiza o‘tkazishga sarflanadigan o‘rtacha vaqtning 0,05 qismiga teng;

ekspertlik faoliyatida 1 ta ekspertiza xulosasini uslubiy jihatdan taqriz qilish uchun minimal vaqt – 1 ta oddiy murakkablikdagi ekspertiza o‘tkazishga sarflanadigan o‘rtacha vaqtning 0,2 qismiga teng.

2) Ilmiy tadqiqot faoliyati bo‘yicha:

a) ilmiy tadqiqot ishlari mavzusiga ilmiy rahbarlik qilish uchun minimal
vaqt – 1 ta murakkab ekspertiza o‘tkazishga sarflanadigan minimal vaqtga teng;

b) turli darajada rejalashtirilgan ilmiy-tadqiqot ishlarning natijalari (uslubiy tavsiyalar)ni tayyorlash uchun minimal vaqt – 1 ta murakkab ekspertiza o‘tkazishga sarflanadigan o‘rtacha vaqtga teng;

d) ilmiy maqolalar tayyorlash uchun minimal vaqt (nashrdan chiqarish sharti bilan) – markaz miqyosida 1 ta oddiy murakkablikdagi ekspertiza o‘tkazishga sarflanadigan o‘rtacha vaqtning 0,5 qismiga teng, respublika miqyosida 1 ta oddiy murakkablikdagi ekspertiza, xalqaro miqyosda 2 ta oddiy murakkablikdagi ekspertiza o‘tkazishga sarflanadigan o‘rtacha vaqtga teng;

e) boshqa sud ekspertiza muassasasiga borib uslubiy yordam ko‘rsatish va ekspertiza o‘tkazish amaliyotini tekshirish uchun minimal vaqt – bir haftalik xizmat safari uchun 1 ta o‘rta murakkablikdagi ekspertiza o‘tkazishga sarflanadigan o‘rtacha vaqtga teng;

f) uslubiy materiallarni sinovdan o‘tkazish (aprobatsiya) uchun minimal vaqt  – 1 ta murakkab ekspertiza o‘tkazishga sarflanadigan o‘rtacha vaqtga teng;

g) ekspertiza amaliyotini umumlashtirishda har bir kuzatuv ishini o‘rganish uchun minimal vaqt –  1 ta oddiy murakkablikdagi ekspertiza o‘tkazishga sarflanadigan o‘rtacha vaqtning 0,5 qismiga teng;

3) Huquqiy targ‘ibot faoliyati bo‘yicha:

a) sudyalar va huquqni muhofaza qiluvchi organ xodimlari uchun ma’ruza tayyorlash va o‘qish uchun minimal vaqt – 1 ta oddiy murakkablikdagi ekspertiza o‘tkazishga sarflanadigan o‘rtacha vaqtning 0,2 qismiga teng;

b) turli idora va tashkilotlarda targ‘ibot ishlarini amalga oshirish uchun minimal vaqt – 1 ta oddiy murakkablikdagi ekspertiza o‘tkazishga sarflanadigan o‘rtacha vaqtning 0,2 qismiga teng;

4) Sud ekspertlari malakasini oshirish faoliyati bo‘yicha:

a) o‘quv dasturlari tayyorlash uchun minimal vaqt – 1 ta oddiy murakkablikdagi ekspertiza o‘tkazishga sarflanadigan o‘rtacha vaqtning 0,5 qismiga teng;

b) ishchi dasturlar tayyorlash uchun minimal vaqt – 1 ta oddiy murakkablikdagi ekspertiza o‘tkazishga sarflanadigan minimal vaqtning 0,5 qismiga teng;

d) ma’ruza matni tayyorlash va o‘qish uchun minimal vaqt – 1 ta oddiy murakkablikdagi ekspertiza o‘tkazishga sarflanadigan o‘rtacha vaqtning 0,5 qismiga teng;

e) o‘quv jarayonini uslubiy ta’minlash maqsadida qo‘llanmalar tayyorlash uchun minimal vaqt – 1 ta o‘rta murakkablikdagi ekspertiza o‘tkazishga sarflanadigan o‘rtacha vaqtning 0,2 qismiga teng;

f) o‘quv jarayonini uslubiy ta’minlash maqsadida darslik tayyorlash uchun minimal vaqt – 1 ta o‘rta murakkablikdagi ekspertiza o‘tkazishga sarflanadigan o‘rtacha vaqtga teng;

g) yangi ekspertiza mutaxassisligi bo‘yicha ekspert-xodimni mustaqil tayyorlash dasturini ishlab chiqish uchun minimal vaqt – 1 ta murakkab ekspertiza o‘tkazishga sarflanadigan o‘rtacha vaqtga teng;

h) ekspertning malakasini oshirishga rahbarlik qilish uchun minimal vaqt – malaka oshirishning har bir kuni 1 ta oddiy murakkablikdagi ekspertiza o‘tkazishga sarflanadigan o‘rtacha vaqtning 0,2 qismiga teng

i) ekspertni attestatsiyadan o‘tkazish uchun tayyorlashga rahbarlik qilish uchun minimal vaqt – rahbarlikning har bir oyi uchun 1 ta oddiy murakkablikdagi ekspertiza o‘tkazishga sarflanadigan o‘rtacha vaqtning 0,5 qismiga teng.